Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Til fundarins var boðið Landssambandi íslenskra vélsleðamanna, Fetum og Ferðaklúbbnum 4x4.**

***Fjarfundur haldinn á Teams fimmtudaginn 6. maí 2021 kl: 15:30-17:00.***

**Fundarmenn**

* Arnar Már Bergmann, Landssambandi íslenskra vélsleðamanna (LÍV)
* Kolbrún Rakel Helgadóttir, Ferðaklúbburinn 4x4
* Sveinbjörn Halldórsson, Ferðaklúbburinn 4x4 og formaður SAMÚT (Samtök útivistarfélaga)
* Jón Björnsson, Umhverfisstofnun
* Linda Björk Hallgrímsdóttir, Umhverfisstofnun
* Guðbjörg Gunnarsdóttir, Umhverfisstofnun, ritaði fundargerð

Aðrir boðaðir voru fjarverandi.

**Dagskrá:**

1. Farið yfir markmið fundarins

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið þeirra félaga sem hafa verið að fara á farartækjum á Snæfellsjökul en ekki í atvinnuskyni.

Vinna við áætlunina var kynnt í stuttu máli.

Umhverfisstofnun vill fá sem bestar upplýsingar um hvað þurfi að bæta að mati fundarmanna, hvort setja þurfi einhverjar sérstakar reglur til að bæta umferð, öryggi, umgengni og upplifun þeirra sem fara á Jökulinn.

1. Hugmyndir og umræður

Jökullinn er takmörkuð auðlind og um umgengni um hann þarf að vera samráð og sátt. Eins og er býður einn aðili upp á ferðir með snjótroðara upp á jökul og annar býður upp á gönguferðir. Flestir sem fara á Jökulinn eru gangandi eða á fjallaskíðum. Stærðar sinnar vegna og lögunar er hann ekki hagkvæmur fyrir langferðir vélknúinna farartækja.

Hvað fasta atvinnustarfsemi á Jöklinum varðar þá er hún leyfisskyld.

**Ný reglugerð.** Samkvæmt nýrri reglugerð um Þjóðgarðinn sem nú er í vinnslu þurfa þeir sem ætla á vélknúnum farartækjum ekki lengur að leita leyfis hjá Þjóðgarðinum heldur gilda þar þær reglur sem koma fram í náttúruverndarlögunum. Fundarmenn töldu breytingu á reglugerð jákvæða. Allir náttúruunnendur njóti jafnræðis, sama hvaða ferðamáta þeir kjósa.

**Tilkynningarkerfi.** Rætt var um einhvers konar tilkynningarkerfi ef stórir hópar hyggjast fara á Jökulinn. Þetta væri til að fyrirbyggja árekstra ólíkra hópa, fólki gæfist tími til breytinga á ferðatilhögun vilji það forðast fjölmenni. Einnig er mikilvægt fyrir Þjóðgarðinn að hafa grófa vitneskju um hve margir fara á Jökul auk þess sem það er öryggisatriði. Óskað var eftir því að ekki yrði um tilkynningarskyldu að ræða heldur tilmæli. Setja mætti hlekk á heimasíðu Þjóðgarðsins fyrir slíkar tilkynningar.

**Aðstaða.** Aðstöðu eða bílastæði vantar til að komast á Jökulinn. Það getur reynst örðugt að koma tækjum á snjó. Aðstaða sem gerð hefur verið við Kaldbak við Grenivík nefnd sem gott dæmi um aðstöðu sem gerð hefur verið en þar eru pallar eða bílastæði á nokkrum stöðum upp hlíð fjallsins. Einnig var vegagerð upp í snjólínu í Hjaltadal nefnd sem jákvætt skref. Bent er á að Jökulháls og næsta umhverfi hans er utan Þjóðgarðs og vegurinn á forræði Vegagerðarinnar. Fram kom að jeppamenn líta ekki á Jökulinn sem leikvöll og fáir fara á hann frá Reykjavík eða nota til ferðalaga, stærðarinnar vegna. Ef farið er á jeppum er það fyrst og fremst til að draga fólk upp á skíðum.

**Árekstrar hugsanlegir.** Bent var á að nokkra daga á ári er fjölmennt á Jöklinum. Ef hugmyndir eru uppi um fjöldatakmarkanir sé rétt að það sé gert á grundvelli fjölda en ekki eftir ferðamáta. Margir nýti alla ferðamáta. Stundum verður núningur á milli hópa og mikilvægt að hópar tali saman ef slíkt kemur upp.

Bent var á að umhverfisnefnd 4x4 er tilbúin til að leggja sitt að mörkum í náttúruverndarmálum og hefur gert það svo sem við uppgræðslu lands, stikun leiða og fræðslu.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar og verndaráætlunina.

Fleira ekki rætt og fundi slitið.